SKRIFTLIG FORESPØRGSEL E-1448/01

af Mogens Camre (UEN) til Kommissionen

(17. maj 2001)

Om: Oversættelse af regler for transport af farligt gods

De nye internationale regler for transport af farligt gods er er endnu ikke oversat til dansk.

Det umuliggør for mange danske chauffører at følge disse regler og for politiet at kontrollere reglernes overholdelse, idet reglerne i Danmark kun stilles til rådighed på engelsk.

På jernbanetransportens område er det for danskerne endnu vanskeligere at kende reglerne, for disse regler foreligger kun på fransk, som kun et mindretal i Danmark taler.

Vil Kommissionen sikre, at nye regler for transport af farligt gods oversættes til dansk inden den fastsatte dato for ikrafttrædelse?

Svar afgivet på Kommissionens vegne af Loyola de Palacio

(17. juli 2001)

De nye regler for transport af farligt gods findes i Kommissionens direktiver 2001/6/EF(1) og 2001/7/EF(2) vedrørende henholdsvis jernbane-og vejtransport. De to direktiver trådte i kraft 1. juli 2001 med en gennemførelsesfrist indtil udgangen af 2002. De er allerede offentliggjort, og de detaljerede tekniske krav i deres bilag vil blive offentliggjort, så snart de er blevet oversat til alle EU's officielle sprog.

De tekniske bilag, der hvert er på omkring 1000 sider, er stort set identiske med de tekniske krav i nogle internationale aftaler, nemlig den europæiske konvention om international transport af farligt gods ad vej under FN's Økonomiske Kommission for Europa (ADR) og reglementet for international befordring af farligt gods med jernbane (RID). Under hensyn til teksternes omfang og det hermed forbundne oversættelsesarbejde er der for de internationale aftaler sat en frist på 18 måneder for lovgivningens ikrafttræden. Det samme gælder for de to EU-direktiver, der fastsætter, at medlemsstaterne skal gennemføre dem inden 31. december 2002 (undtagen for radioaktivt materiale). Inden denne dato vil oversættelserne til de officielle EU-sprog foreligge.

Uanset om der foreligger en tekst på dansk (eller på et andet EU-sprog), kan enhver medlemsstat beslutte først at efterkomme de nye regler pr. 31. december 2002 og skal på den anden side acceptere, at transport af farligt gods på dens territorium kan ske indtil 1. januar 2003 efter de regler, der var gældende indtil 1. juli 2001. I perioden mellem 1. juli 2001 og 31. december 2002 kan begge sæt regler anvendes. Den samme situation gør sig gældende i international sammenhæng over for tredjelande i forbindelse med ADR og RID: der er mulighed for enten at anvende de gamle eller de nye regler. Transportsikkerheden er garanteret i begge tilfælde, og overgangsperioden giver ikke anledning til juridisk usikkerhed.

Under alle omstændigheder kan Kommissionen forsikre, at den danske tekst vil foreligge samtidig med de andre sprogversioner inden udløbet af fristen for direktivernes gennemførelse, dvs. inden 31. december 2002.

(1) Kommissionens direktiv 2001/6/EF af 29. januar 2001 om tredje tilpasning til den tekniske udvikling af Rådets direktiv 96/49/EF om indbyrdes tilnærmelse af medlemsstaternes lovgivning om jernbanebefordring af farligt gods, EFT L 30 af 1.2.2001.

(2) Kommissionens direktiv 2001/7/EF af 29. januar 2001 om tredje tilpasning til den tekniske udvikling af Rådets direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej, EFT L 30 af 1.2.2001.